Δημήτρης Κουρτάκης  
***Αποτυχημένες απόπειρες αιώρησης στο εργαστήριό μου*** *Παράσταση εμπνευσμένη από το μπεκετικό σύμπαν*

*Ο Δημήτρης Κουρτάκης δεν επιδίωξε ακόμη μια αναφορά στον Ιρλανδό στοχαστή, αλλά δημιούργησε στην Πειραιώς μία εξαιρετική εγκατάσταση λόγου και χώρου που εγκλώβισε και ανέδειξε τον γνωστό μας κύριο με το αρχικό Κ. στη μορφή και το σώμα του Άρη Σερβετάλη.*Γρηγόρης Ιωαννίδης, Η Εφημερίδα των Συντακτών, 24/7/2017

*Δεν ξέρω αν κάποιος άλλος Έλληνας – ακόμη και ξένος- ηθοποιός θα μπορούσε να πετύχει αυτό που κατάφερε ο Αρης Σερβετάλης δίνοντας μία τόσο εσωτερική και ταυτόχρονα ρευστή και βαθιά ψυχαναλυτική ερμηνεία στον ήρωά του.*Γεωργία Οικονόμου, tospirto.net, 21/7/2017

*Ο Δημήτρης Κουρτάκης με την παράσταση αυτή -για να παραφράσω τον Μπέκετ - «προσπάθησε ξανά, πέτυχε ξανά, πέτυχε καλύτερα». […] Την είδα δύο φορές -τη δεύτερη μου άρεσε ακόμα περισσότερο. Όταν ξαναπαιχτεί, θα την ξαναδώ. Να είστε και εσείς εκεί. Αυτά -προσέξτε!- δεν τα χάνει κανείς. Είναι γεγονότα.*Γιώργος Σαρηγιάννης, Το Τέταρτο Κουδούνι, 21/7/2017

*Παρότι βλέπαμε κάτι δυστοπικό και ζοφερό, ήμασταν καθηλωμένοι: σε όλο αυτό το (για μια ακόμη φορά) απίστευτο που έκανε ο Αρης Σερβετάλης, το πειραματικό, ναι, αλλά γοητευτικό.[…] Και ναι, ήταν η πιο πλήρης θεατρική ολοκλήρωση της σεζόν στο Φεστιβάλ Αθηνών.*Όλγα Σελλά, monopoli.gr, 19/7/2017

***Εθνικός Κήπος***

Θοδωρής Γκόνης

*Η δουλειά  των συντελεστών είναι εξαιρετική σε όλα τα επίπεδα και το όριο των 50 θεατών ανά παράσταση ήταν σίγουρο ότι δεν θα μπορούσε να τηρηθεί αφού στις πρώτες δύο παραστάσεις οι θεατές πρέπει να ήταν  τουλάχιστον διακόσιοι.*

Κωνσταντίνος Πλατής, theatromania.gr, 24/6/2017

**20 + 1 λαϊκά μεταπολεμικά τραγούδια με μπαρόκ σύνολο**

Χριστίνα Μαξούρη

*Ήταν σίγουρα μια ξεχωριστή βραδιά για το Φεστιβάλ Αθηνών. Μια αθόρυβη αλλά ταυτόχρονα αβανταδόρικη, όπως αποδείχθηκε, δουλειά, άρτια και θαυμαστή, που προκάλεσε δικαίως το πηγαίο και ένθερμο χειροκρότημα των ακροατών. Το πρωτότυπο αυτό ταξίδι στη μπαρόκ εποχή έκανε πολλούς να μιλάνε στην έξοδο για έκπληξη μεγατόνων, από τα καλύτερα που έχει να επιδείξει μέχρι στιγμής το φετινό Φεστιβάλ.*Νίκος Ρουμπής, monopoli.gr, 29/6/2017

***Πέρσες*** του Αισχύλου

Θεατρικός Οργανισμός Κύπρου – Άρης Μπινιάρης

*Ο Άρης Μπινιάρης πρωτοσκηνοθέτησε στην Επίδαυρο και σε αντίθεση με άλλους αλαζόνες πρωτάρηδες τίμησε και την ιστορία του θεσμού και την ιστορία της αναβίωσης του αρχαίου δράματος με σύγχρονη σκηνική γλώσσα.*

Κώστας Γεωργουσόπουλος, 28/8/2017, Τα Νέα

*Η σκηνοθετική πρότασή του μας θύμισε ακόμη τον παλιό δρόμο που κάποτε θέλησε να δημιουργήσει στο αρχαίον κοίλον κάτι υψηλό και μαζί λαϊκό, κάτι που να ακουμπά στον καθένα, κι όμως να υψώνεται (μαζί του) κατακόρυφα […] Η μουσική κλιμάκωση, η μουσική δραματουργία της Επίκλησης (αλλά και το εκτόπισμά της στο κοίλον) συγκρίνονται κατά τη γνώμη μου μόνο με εκείνους τους «Πέρσες» του Κουν. Μόνο εκείνοι είχαν πείσει ένα ολόκληρο κοινό να δει τα πράγματα με το βλέμμα των Αλλων.*

Γρηγόρης Ιωαννίδης, Εφημερίδα των Συντακτών – 14/8/2017

*Στην πρώτη του αναμέτρηση, κυριολεκτικά και μεταφορικά, με το αρχαίο θέατρο, ο Αρης Μπινιάρης με τον Θεατρικό Οργανισμό Κύπρου εκμεταλλεύτηκε και ανέδειξε τη μουσικότητα των «Περσών» του Αισχύλου (μετάφραση: Παναγιώτη Μουλλά) με έναν νέο, φρέσκο, μουσικό κώδικα, αξιοποιώντας τις δυνατότητες του Χορού και την ερμηνευτική δεινότητα των ηθοποιών του, ενώ ως κορυφαία στιγμή του έργου καταγράφεται η σκηνή της «Επίκλησης» του Δαρείου με μια χορογραφία που μοιάζει να έλκεται από τη Γη και τον κόσμο των νεκρών.*

Σάκης Ιωαννίδης, Καθημερινή – 15/8/2017

*Η σκηνοθεσία του Άρη Μπινιάρη καταφέρνει να διατρέξει κάθετα και οριζόντια το ευρύτατο φασματικό τοπίο της τραγωδίας αυτής, ταυτόχρονα με το διαχρονικό, φυσικό και ιστορικό τοπίο της Κύπρου. Όποιος γνωρίζει, καταλαβαίνει. […] Αυτό έκανε με επιτυχία η παράσταση του Άρη Μπινιάρη. Βρήκε το οριακό σημείο συνάντησης του οικείου με το ξένο, της ταυτότητας με την ετερότητα, του παλαιού με το νεό, στο μέτρο και στην αρμονία του λόγου, έμμετρου και πεζού, στη λεπτότατη ύφανση της κίνησης χορού-υποκριτών-μουσικής, χωρίς ψυχολογίζουσες, ρεαλίζουσες, «νεωτεριστικές» πλαγιοσκοπεύσεις.*

Λέανδρος Πολενάκης, Αυγή – 15/8/2017